title: Metamorfismo de contacto
text: O metamorfismo de contacto ye una forma de metamorfismo d'alta temperatura y presión por un regular baixa que se produce quan un magma entra en contacto con una roca a menor temperatura ("roca encaixant"), con uns minerals susceptibles de recristalizar a la temperatura resultant d'o contacto.
  
  O magma ha de tener prou capacidat calorifica pa poder puyar a temperatura de l'arredol y mantener-la asinas mientres bells millons d'anyatas, d'astí que o metamorfismo de contacto vaiga asociato a plutons de mida meya u gran. Os plutons chicotz no gosan producir metamorfismo de contacto. O metamorfismo de contacto ye ligato a sobén a los granitos d'os nivels altos d'os orochens.
  
  Una caracteristica común d'o metamorfismo de contacto son as auriolas metamorficas concentricas arredol d'o plutón, en as que veyemos una succesión de minerals que van apareixendo a cierta distancia d'o plutón y desapareixen sustituitos por atros, indicadors d'una temperatura cada vegata menor: s'han definito como minerals éndiz a sillimanita, andalucita, biotita y clorita.
  
  Rocas tipicas d'o metamorfismo de contacto son as cornianas. Os márbols y as quarcitas tamién pueden formar-sen en o metamorfismo de contacto d'as calsineras y piedras d'arena respectivament. Manimenos en o metamorfismo de contacto d'as calsineras tamién pueden formar-sen skarns en una variant especial de metamorfismo de contacto dita metasomatismo en a que cambia a composición.
  
  Metamorfismo de contacto en os Pireneus 
  
  En a Val de Tena bi ha representación d'o metamorfismo de contacto por a presencia d'un gran batolito de rocas graniticas. As rocas calsineras encaixants recristalizoron y esdevinioron cornianas y márbols como os d'a Quixada de Pondiellos (Os Infiernos) u a Comachibosa.
  
  Muitas quarcitas d'o Pireneu axial son producto d'o metamorfismo de contacto asociato a los batolitos de rocas graniticas.
  
  As losetas con "moscas" (andalucita) de l'alto Ara tamién son un eixemplo tipico de metamorfismo de contacto.
  
  Referencias
  
  Bibliografía 
  Francisco Anguita Virella, Fernando Moreno Serrano. Procesos Geológicos Internos. Editorial Rueda. Madrit 1991
  
  Metamorfismo